ΓΡΑΠΤΗ ΕΡΩΤΗΣΗ E-1677/02

υποβολή: Charles Tannock (PPE-DE) προς την Επιτροπή

(12 Ιουνίου 2002)

Θέμα: Κατάλογος τρομοκρατικών οργανώσεων

Μπορεί η Επιτροπή να επιβεβαιώσει πρόσφατη απόφαση της Ευρωπαϊκής Ένωσης να συμπεριλάβει το Εργατικό Κόμμα του Κουρδιστάν (ΡΚΚ) και το Επαναστατικό Λαϊκό Απελευθερωτικό Κόα-Μέτωπο (DHKP-C) στον κατάλογο των τρομοκρατικών οργανώσεων και άν ναι ποιές είναι οι νομικές συνέπειες για αυτές τις οργανώσεις·

Αληθεύει ότι η Hezbollah δεν έχει συμπεριληφθεί στον κατάλογο γιατί ασκεί πολιτικές δραστηριότητές· Εάν ναι, δεν δέχεται η Ευρωπαϊκή Ένωση ότι μια οργάνωση που λειτουργεί σε πολιτικό επίπεδο μπορεί επίσης να πραγματοποιεί τρομοκρατικές επιθέσεις και ότι η χρήση τέτοιων μεθόδων αποτελεί επαρκή προϋπόθεση για την συμπερίληψη της στον κατάλογο των τρομοκρατικών οργανώσεων·

Τέλος ποιές οργανώσεις που έχει περιλάβει στον κατάλογο της η ΕΕ δε περιλαμβάνονται στον κατάλογο των ΗΠΑ, και αντιστρόφως·

Απάντηση του κ. Patten εξ ονόματος της Επιτροπής

(10 Ιουλίου 2002)

Βάσει του ψηφίσματος 1373(2001) του Συμβουλίου Ασφαλείας των Ηνωμένων Εθνών, η κοινή θέση 2002/931/CFSP(1) προβλέπει την εφαρμογή ειδικών μέτρων καταπολέμησης της τρομοκρατίας. Τα μέτρα αυτά έχουν ενδεχομένως ως αποτέλεσμα το πάγωμα χρηματικών καταθέσεων, άλλων περιουσιακών στοιχείων χρηματοοικονομικού χαρακτήρα ή των οικονομικών πόρων ατόμων, ομάδων ή φορέων, δυνάμει ειδικής κοινοτικής νομοθεσίας. Στα μέτρα περιλαμβάνεται ενδεχομένως, μέσω συνεργασίας στον τομέα της δικαιοσύνης και αστυνομικής συνεργασίας στον εγκληματικό τομέα στο πλαίσιο του τίτλου VI της συνθήκης για την Ευρωπαϊκή Ένωση, αμοιβαία αλληλοϋποστήριξη των κρατών μελών για την καταπολέμηση και πρόληψη τρομοκρατικών δράσεων.

Με την κοινή θέση 2002/340/CFSP της 2ας Μαΐου 2002(2), το Συμβούλιο ενημέρωσε τον κατάλογο των ατόμων, ομάδων και φορέων στα οποία εφαρμόζονται τα εν λόγω μέτρα. Με την ευκαιρία αυτή το Συμβούλιο περιέλαβε το Εργατικό Κόμμα του Κουρδιστάν (PKK) και το Επαναστατικό Λαϊκό Απελευθερωτικό Κόμμα-Μέτωπο (DHKR-C) στους καταλόγους του.

Ταυτόχρονα, ενημέρωσε επίσης τον κατάλογο εφαρμογής του άρθρου 2 παράγραφος 3 του κανονισμού (ΕΚ) αριθ. 2580/2001 του Συμβουλίου, στον οποίο εκτίθενται τα μέτρα παγώματος των περιουσιακών στοιχείων. Συνέπεια των μέτρων αυτών, τα χρηματικά ποσά, τα άλλα περιουσιακά στοιχεία ή οι χρηματοοικονομικοί πόροι των ομάδων ή φορέων αυτών παγώνουν χωρίς δυνατότητα πρόσβασης στα παραπάνω ποσά. Ωστόσο, προβλέπονται εξαιρέσεις, τις οποίες αποφασίζουν ενδεχομένως οι αρμόδιες αρχές, σύμφωνα με τον κανονισμό (ΕΚ) αριθ. 2580/2001.

Οι κατάλογοι της Ένωσης παρουσιάζουν ορισμένες διαφορές σε σχέση με τους αντιστοίχους των Ηνωμένων Πολιτειών. Η Ένωση εφαρμόζει τα κριτήρια που διατυπώνονται στην κοινή θέση 2001//931/CFSP. Ως αποτέλεσμα, ο κατάλογος της Ένωσης όσον αφορά τις ομάδες και φορείς είναι μικρότερος από τον αντίστοιχο των Ηνωμένων Πολιτειών. Ωστόσο, περιλαμβάνει ορισμένες ομάδες και φορείς τους οποίους δεν είχαν συμπεριλάβει στους καταλόγους τους οι Ηνωμένες Πολιτείες κατά την εποχή της σχετικής απόφασης (π.χ. Askatasuna και Διεθνής Ομοσπονδία Νεολαίας Sikh).

Βάσει των κριτηρίων που διατυπώνονται στην κοινή θέση 2001/931/CFSP μια ομάδα ή φορέας που πραγματοποιεί τρομοκρατικές επιθέσεις δύναται να συμπεριληφθεί στον κατάλογο, ανεξάρτητα από πολιτικές ή άλλες δραστηριότητες τις οποίες έχει η εν λόγω ομάδα ή φορέας.

Αναμένεται ότι το Συμβούλιο θα συνεχίσει να εμπλουτίζει τους καταλόγους του, δεδομένου ότι εκκρεμούν ακόμα διάφορες προτάσεις ενώ πρόκειται επίσης να κατατεθούν και νέες. Η Επιτροπή είναι δεσμευμένη από τους κανόνες του καταστατικού της σχετικά με τη ροή και ανταλλαγή πληροφοριών και δεν είναι συνεπώς σε θέση να σχολιάσει τους λόγους περίληψης ατόμων, ομάδων ή φορέων στους καταλόγους καθώς και στις πιθανότητες περίληψης ατόμου, ομάδας ή φορέα στους καταλόγους του Συμβουλίου. Η Επιτροπή επωφελείται της ευκαιρίας για ναπογραμμίσει ότι κάθε κράτος μέλος έχει δικαίωμα πρωτοβουλίας στον πολύ ευαίσθητο αυτόν τομέα και ότι οι αποφάσεις λαμβάνονται με ομοφωνία.

(1) EE L 344, της 28.12.2001.

(2) ΕΕ L 116, της 3.5.2002.